U-I-319/08
Natisni
Opravilna št.:
U-I-319/08
Datum odločitve:
9. 4. 2009
ECLI:
ECLI:SI:USRS:2009:U.I.319.08
Akt:
Zakon o zaposlovanju in zavarovanju za primer brezposelnosti (Uradni list RS, št. 107/06 – ur. p. b.) (ZZZPB), 48. a čl.
Izrek:
Pobuda za začetek postopka za oceno ustavnosti 48.a člena Zakona o zaposlovanju in zavarovanju za primer brezposelnosti (Uradni list RS, št. 107/06 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Samostojne podjetnice ROŽE - DARILA Vesne Južina, s. p., Zagorje ob Savi
Datum vloge:
29. 12. 2008
Vrsta odločitve:
sklep
Vrsta rešitve:
zavrženje
Dokument:
US28670
Dokument v PDF obliki:
U-I-319-08.pdf
78 KB
Prenesite datoteko
U-I-319/08-5
9. 4. 2009
SKLEP
Ustavno sodišče je v postopku za preizkus pobude samostojne podjetnice ROŽE – DARILA Vesne Južina, s. p., Zagorje ob Savi, na seji 9. aprila 2009
sklenilo:
Pobuda za začetek postopka za oceno ustavnosti 48.a člena Zakona o zaposlovanju in zavarovanju za primer brezposelnosti (Uradni list RS, št. 107/06 – ur. p. b.) se zavrže.
Obrazložitev
1. Pobudnica izpodbija v izreku tega sklepa navedeni predpis. Zatrjuje, da je v neskladju z načelom enakosti pred zakonom iz 14. člena Ustave. Navaja, da ji Ministrstvo za delo, družino in socialne zadeve ni priznalo pravice do povračila prispevkov delodajalca za zaposlitev brezposelne osebe po 48.a členu Zakona o zaposlovanju in zavarovanju za primer brezposelnosti (v nadaljevanju ZZZPB). Njena vloga naj bi bila zavrnjena zato, ker naj bi brezposelna oseba, ki jo je zaposlila, nadomeščala njo, samostojno podjetnico na porodniškem dopustu, in ne delavko v delovnem razmerju (na porodniškem dopustu), kot določa tretja alineja prvega odstavka 48.a člena ZZZPB. Zavrnjena je bila tudi njena pritožba zoper to odločitev. Ker naj bi bila zaradi takšne odločitve prikrajšana za 1.086,80 EUR, naj bi izkazovala pravni interes za oceno ustavnosti izpodbijane določbe.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudnica še ne izkazuje pravnega interesa za oceno ustavnosti izpodbijane zakonske določbe. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik